**Ministru kabineta noteikumu projekta „Grozījumi Ministru kabineta 2009.gada 8.septembra noteikumos Nr.1040 „Piena kvotu administrēšanas noteikumi”” sākotnējās ietekmes novērtējuma ziņojums**

**(anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2009.gada 8.septembra noteikumos Nr.1040 „Piena kvotu administrēšanas noteikumi”” (turpmāk – noteikumu projekts) sagatavots, pamatojoties uz Lauksaimniecības un lauku attīstības likuma 7.panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Piena kvotu jomu Eiropas Savienībā pašlaik nosaka Padomes 2007.gada 22.oktobra Regula (EK) Nr.1234/2007, ar ko izveido lauksaimniecības tirgu kopīgu organizāciju un paredz konkrētus noteikumus dažiem lauksaimniecības produktiem (Vienotā KTO regula), (turpmāk – Regula Nr. 1234/2007) un Komisijas 2004.gada 30.marta Regula (EK) Nr.595/2004, ar kuru paredz sīki izstrādātus noteikumus par to, kā piemērojama Padomes Regula (EK) Nr.1788/2003, ar ko nosaka maksājumu piena un piena produktu nozarē (turpmāk – Regula Nr. 595/2004).  Piena kvotas administrēšanas un kontroles kārtību Latvijā nosaka Ministru kabineta 2009.gada 8.septembra noteikumi Nr.1040 „Piena kvotu administrēšanas noteikumi” (turpmāk – noteikumi).  Noteikumi nosaka kārtību, kādā notiek piena kvotu administrēšanas un kontrole, kā tiek veikti darījumi ar piena kvotām, tostarp papildināta valsts rezerve un piešķirta valsts rezervē esošā piena kvota ražotājiem; tāpat ir noteikts, kā notiek informācijas apmaiņa, iesniegumu un gada deklarāciju iesniegšana un kā tiek veikta samaksa par pārsniegto piena kvotu vai termiņā neiesniegtu kvotu gada deklarāciju. Piena kvotas administrē Lauksaimniecības datu centrs (turpmāk – Datu centrs), kontroles funkcijas pilda Pārtikas un veterinārais dienests, bet Lauku atbalsta dienests (turpmāk – LAD) nodrošina maksājumu par pārsniegto piena kvotu ieskaitīšanu Eiropas Lauksaimniecības garantiju fondā.  Piensaimniecības nozare valstī aktīvi attīstās, un ik gadu pārstrādei piegādātā piena apjoms pieaug, līdz ar to valsts piena kvota pildās aizvien intensīvāk un šajā kvotas gadā pastāv reāls risks to pārsniegt un maksāt sodu par pārsniegto piena kvotas apjomu (iepriekšējā kvotas gadā izpilde bija 99,10%). Šobrīd situācija piensaimniecības nozarē ir sarežģīta, piena iepirkuma cenām krasa samazināšanās tendence ir vērojama kopš augusta un oktobrī tā jau sasniedza 233,42 EUR par tonnu piena, savukārt soda nauda par 100kg virskvotas piena ir 27,83 EUR un tas nozīmē, ka piena kvotas pārsniegšanas gadījumā ražotājiem, kuriem nav naudas uzkrājumi, nomaksāt soda naudas būs ļoti grūti. Uz šo brīdi pēc Lauksaimniecības datu centra datiem piena kvotu pārsnieguši ir 533 piena ražotāji. Saskaņā ar Regulas Nr. 1234/2007 79. pantu piena ražotājs ir atbildīgs par soda naudas samaksāšanu, ja ir pārsniedzis savu pieejamo piena kvotu un jebkādu citu maksājumu novirzīšana soda naudu segšanai saskaņā ar Eiropas Savienības likumdošanu netiek pieļauta. Līdz ar to, lai ražotājam valsts kopējās piena kvotas pārsniegšanas gadījumā uzreiz nebūtu jāsamaksā visa aprēķinātā soda naudas summa, tad ņemot vērā Regulas Nr. 1234/2007 81. panta nosacījumus tiek izdarīta dalībvalsts izvēle par avansa maksājumu ieturēšanu, no tiem ražotājiem, kas jau ir pārsnieguši savu pieejamo piena kvotu. Noteikumu projekts tiek papildināts ar normu, kas dod izvēles iespēju piena pircējam iekasēt vai neiekasēt avansa maksājumu no piena ražotāja par pārsniegto kvotas apjomu līdz pilnīgai saistību izpildei, ieturot ne vairāk par 50% no piena līgumcenas norēķinu periodā, kas pienākas ražotājam. Norēķina periods par pienu ir divas reizes mēnesī, samaksa tiek veikta ik pēc trīsdesmit dienām. Līdz ar to ražotājam valsts kopējās piena kvotas pārsniegšanas gadījumā uzreiz nebūs jāmaksā visa soda naudas summa, jo daļa jau būs samaksāta ar avansa maksājumu. Noteikumu projektā ir paredzēts, ka pircējam jānodrošina caurskatāmība iekasētajai avansa maksājuma summai un katru mēnesi jāinformē katrs ražotājs un datu centrs par kopējo iekasēto naudas apjomu, kā arī tiek paredzēta pircēja rīcība gadījumos, ja piena kvota nebūs pārsniegta. Noteikumu projekts paredz, ja ražotājs kvotas gada laikā jau ir pārsniedzis savu pieejamo piena kvotu un maksā pircējam avansa maksājumu, tad pie cita pircēja var pāriet tikai pēc saistību, kas attiecās uz soda naudas nomaksu par pārsniegto piena kvotu, izpildīšanas ar esošo pircēju.  Noteikumu projekts paredz nosacījumu pircējam, ja valsts kopējā piena kvota pēc izlīdzināšanas nebūs pārsniegta, pircējs līdz 2015. gada 1. jūlijam atmaksās ražotājam no tā iekasēto avansa maksājuma summu.  Izvērtējot svaigpiena datubāzes datus svaigpiena paraugos noteiktā tauku procenta saturs pēdējos mēnešos uzrāda nepamatoti lielu svārstības amplitūdu, līdz ar to noteikumu projekts tiek papildināts ar normu, kas paredz, kādos gadījumos svaigpiena paraugs tiek uzskatīts par neatbilstošu, kā arī tiek papildināts noteikumu 29.14.apakšpunkts ar nosacījumu datu centram, ja datubāzē ražotājam, atkārtoti tiek konstatēts neatbilstošs svaigpiena paraugs. Normas tiek iestrādātas pamatojoties uz zinātnisko pētījumu „Svaigpiena kvalitātes rādītāju diapazona noteikšana laboratorijās testēšanai izmantojamiem svaigpiena paraugiem” (Lauku atbalsta dienesta līgums Nr.2503414/S62) (turpmāk – zinātniskais pētījums), ir zinātniski noteikti un pamatoti kritēriji svaigpiena testēšanas paraugu autentiskuma nodrošināšanai un saskaņā ar Starptautiskās dzīvnieku pārraudzības komitejas (ICAR) vadlīnijām. Saskaņā ar zinātnisko pētījumu par neatbilstošiem svaigpiena paraugiem tiek uzskatīti paraugi, ja tauku saturs govs pienā ir zemāks par 2% un augstāks par 7%, bet olbaltumvielu saturs govs pienā ir zemāks par 2,5 % un augstāks par 5%. Ja govs piena paraugā tauku un olbaltumvielu saturs ir zemāks par iepriekš minētajiem lielumiem, tad atkārtotajā paraugā jānosaka arī piena sasalšanas punkts, lai pārliecinātos, ka rādītāji nav pazeminājušies pievienotā ūdens dēļ. Ir zinātniski pamatots, ka svaigpiena paraugu arī tad uzskata par neatbilstošu, ja parauga pH ir zemāks par 6,4 un ja vairāk nekā 3 novietnēs vienā datumā un maršrutā ņemtajiem paraugiem ir praktiski vienāds tauku un olbaltumvielu saturs.  Izvērtējot noteikumus tika konstatēts, ka piena kvotas pārsniegšanas gadījumā soda naudas sekmīgai administrēšanai jāprecizē normatīvais regulējums attiecībā uz lēmuma izdošanu un soda naudas iekasēšanu no ražotāja un pircēja. Noteikumos ir jāprecizē piena ražotāja, piena pircēja, datu centra un LAD pienākumi. Līdz ar to ir jāizdara grozījums noteikumu 29.7.apakšpunktā un jāprecizē nosacījumi attiecībā uz lēmuma izdošanu un informācijas nosūtīšanu iesaistītajām pusēm.  Lai nerastos domstarpības par lēmumā norādīto pārsniegtās piena kvotas apjomu un aprēķināto maksājuma summu, noteikumu projekts paredz, ka ražotājam, pirms piegādes kvotas gada deklarācijas iesniegšanas datuma (iesniedz pircējs), ir jāsalīdzina savi nodotā piena apjoma dati ar piena pircēja datiem un datu centra datiem.  Saskaņā ar Regulas Nr. 1234/2007 79. pantu piena ražotājs ir atbildīgs par soda naudas samaksāšanu, ja ir pārsniedzis savu pieejamo piena kvotu, līdz ar to noteikumos ir nepieciešams grozīt 9.5.apakšpunktu ietverot tajā atsauci uz minētās regulas pantu, kā arī ir jāparedz nosacījumi ražotājam, ja tas nav veicis maksājumu saskaņā ar šo noteikumu 9.5.1.apakšpunktu, ietverot noteikumu projektā atsauci uz 1234/2007 84. Panta 3.punktu.  Saskaņā ar Regulas Nr. 1234/2007 81. pantu piena pircējs ir atbildīgs par soda naudas iekasēšanu no piena ražotājiem, kuri ir pārsnieguši piegādes piena kvotu, un iekasētās soda naudas pārskaitīšanu LAD saskaņā ar Datu centra lēmumu. Līdz ar to noteikumos ir nepieciešams grozīt 26.2.apakšpunktu ietverot tajā atsauci uz minētās regulas pantu. Piena kvotas pārsniegšanas gadījumā dalībvalsts Eiropas Komisijai iesniedz informāciju par ražotāju veiktajiem soda naudas maksājumiem, līdz ar to noteikumu projektā tiek paredzēts, ka pircējs noteiktā termiņā sagatavo un iesniedz LAD informāciju par ražotāju veiktajiem soda naudas maksājumiem saskaņā ar 6.pielikuma veidlapu, bet LAD apkopo šo informāciju un nosūta Eiropas Komisijai ievērojot Regulas Nr. 595/2004 27.panta 4. un 6.punktu.  Noteikumi paredz, ka pircējs katru mēnesi saskaņā ar noteikumu 4.pielikumu nosūta Datu centram piena bilanci. Lai ievērotu 2014. gada 17. oktobra Komisijas Īstenošanas Regulas (ES) Nr.1097/2014 (turpmāk – Regula Nr.1097/2014) ar ko groza regulu (ES) Nr.479/2010 attiecībā uz dalībvalstu paziņojumiem Komisijai piena un piena produktu nozarē 1.a.panta 3.punkta prasības, kas stājas spēkā 2014. gada 1.novembrī, ir jāpapildina noteikumu 25.2.1.apakšpunkts ar nosacījumu pircējam, kuram turpmāk būs jāziņo arī plānotā piena iepirkuma vērtība bez pievienotās vērtības nodokļa likmes. Tā kā noteikumu projekts paredz grozīt noteikumu 25.2.1.apakšpunktu, tad 4.pielikums ir jāpapildina ar sadaļu par plānotā piena iepirkuma vērtību bez pievienotās vērtības nodokļa likmes.  Noteikumu 9.1. apakšpunktā ir jāveic redakcionāls precizējums, jo ir nepieciešams atrunāt Padomes 2007. gada 22. oktobra Regulas (EK) Nr. [1234/2007](http://eur-lex.europa.eu/eli/reg/2007/1234?locale=LV), ar ko izveido lauksaimniecības tirgus kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) saīsinājumu. |
| 3. | Projekta izstrādē iesaistītās institūcijas | Zemkopības ministrija, Lauksaimniecības datu centrs, Lauku atbalsta dienests |
| 4. | Cita informācija | Noteikumu projekts tiks īstenots, izmantojot esošo finansējumu, tāpēc papildu finansējums no valsts budžeta nav nepieciešams. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Piena kvotu īpašnieki (piena ražotāji) un piena pircēji. Pēc Datu centra datiem, 2014. gadā Latvijā ir 63 apstiprinātie piena pircēji un 10 335 kvotas īpašnieki, no tiem 9977 piegādes kvotu īpašnieks un 670 tiešās tirdzniecības kvotu īpašnieki. |
| 2. | Tiesiskā regulējuma ietekme uz tautsaimniecību un administratīvo slogu | Institūcijām projekta tiesiskais regulējums precizē jau iepriekš noteiktās tiesības un pienākumus, kā arī veicamās darbības un papildus uzliek pienākumu datu centram informēt dienestu par datu bāzē atkārtoti konstatētiem neatbilstošiem piena paraugiem. Noteikumu projekts tiek papildināts ar pienākumu LAD sagatavot un iesniegt datu centram informāciju par ražotāju veiktajiem soda naudas maksājumiem. Piena ražotājiem projekta tiesiskais regulējums precizē jau iepriekš noteiktās tiesības un pienākumus, kā arī veicamās darbības.  Piena pircējiem projekta tiesiskais regulējums precizē jau iepriekš noteiktās tiesības, pienākumus un veicamās darbības, un nosaka jaunu pienākumu attiecībā uz avansa maksājuma ieturēšanu no piena ražotāja, ja tā piegādes piena kvotas apjoms tiek pārsniegts, kā arī pienākumu informēt ražotāju par piena kvotas izpildi, informēt ražotāju un datu centru par avansā ieturēto naudas summu, atmaksāt piena ražotājam ieturēto maksājuma summu, ja valsts kopējā piena kvota pēc izlīdzināšanas nebūs pārsniegta.  Noteikumos tiek svītrot 9.6.apakšpunkts, jo tā kā noteikumu projektā ir paredzēta avansa maksājuma iekasēšana, tad vairs nav nepieciešams informēt datu centru par pircēju, kurš maksās soda naudu. Noteikumu 18.punktu vairs nepiemēro ar 2015.gada 1.februāri, jo, ja ražotājs pēdējā kvotas gada mēnesī pērk piena kvotu, tad viena procenta novirzīšana valsts rezervei vairs nav nepieciešama. |
| 3. | Administratīvo izmaksu monetārs novērtējums | Administratīvo izmaksu novērtējums mērķgrupai, ko veido juridiskas personas, nepārsniedz 2000 EUR gadā. |
| 4. | Cita informācija | Nav |

Anotācijas III un IV sadaļa – projekts šo jomu neskar.

|  |  |  |
| --- | --- | --- |
| V. Tiesību akta projekta atbilstība Latvijas Republikas starptautiskajām saistībām | | |
| 1. | Saistības pret Eiropas Savienību | Regula Nr.1234/2007;  Regula Nr.595/2004.  Regula Nr.1097/2014 |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| 1.tabula  Tiesību akta projekta atbilstība ES tiesību aktiem | | | |
| Attiecīgā ES tiesību akta datums, numurs un nosaukums | Regula Nr.1234/2007.  Regula Nr.595/2004. | | |
|  | | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr.1234/2007 79. pants | 1.2.apakšpunkts | Šīs tabulas A ailē minētās ES tiesību akta vienības tiek ieviestas pilnībā | Noteikumu 9.5.apakšpunkts paredz, ka piena ražotājs ir atbildīgs par soda naudas nomaksu, ja ir pārsniedzis savu pieejamo piena kvotu, kā arī jāievēro citas Regulas Nr.[1234/2007](http://eur-lex.europa.eu/eli/reg/2007/1234?locale=LV) 79. panta prasības. Šīs tabulas B ailē minētās noteikumu projekta 1.2.. apakšpunkts neparedz stingrākas prasības kā šīs tabulas A ailē minētās ES tiesību akta vienības. |
| Regulas Nr.1097/2014  1.a.panta 3.punkts | 2.punkts | Šīs tabulas A ailē minētās ES tiesību akta vienības tiek ieviestas pilnībā | Saskaņā ar regulas nosacījumiem pircējam turpmāk būs jāziņo Datu centram arī plānotā piena iepirkuma vērtība (cena) nākamajā mēnesī bez pievienotās vērtības nodokļa likmes. Šīs tabulas B ailē minētās noteikumu projekta 2.punkts neparedz stingrākas prasības kā šīs tabulas A ailē minētās ES tiesību akta vienības. |
| Regulas Nr.1234/2007 81.panta 1.punkts  Nr.595/2004 15.panta 1.punkts | 3.1.apakšpunkts | Šīs tabulas A ailē minētās ES tiesību akta vienības tiek ieviestas pilnībā | Noteikumu 26.2.apakšpunkts paredz, ka piena pircējs ir atbildīgs par soda naudas iekasēšanu no piena ražotāja ievērojot Regulas (EK) Nr.[1234/2007](http://eur-lex.europa.eu/eli/reg/2007/1234?locale=LV) 81. pantu un samaksā saskaņā ar datu centra lēmumu no ražotājiem iekasēto maksājumu Lauku atbalsta dienestam saskaņā ar Regulas Nr. [595/2004](http://eur-lex.europa.eu/eli/reg/2004/595?locale=LV) 15.panta 1.punktā noteikto termiņu.  Šīs tabulas B ailē minētās noteikumu projekta 3.1.apakšpunkts neparedz stingrākas prasības kā šīs tabulas A ailē minētās ES tiesību akta vienības. |
| Regulas Nr.1234/2007 81.panta 3.punkts  Regulas Nr.1234/2007 84.panta 2.punkts | 3.2.apakšpunkts | Šīs tabulas A ailē minētās ES tiesību akta vienības tiek ieviestas pilnībā | Noteikumu 26.8.apakšpunktā tiek pārņemtas Padomes Regulas Nr.1234/2007 81.panta 3.punktā noteiktās prasības un izdarīta dalībvalsts izvēle attiecībā uz avansa maksājuma noteikšanu piena ražotājiem, kuri pārsniedz savu pieejamo piegādes piena kvotu. Piena pircējs iekasē maksājumu no piena ražotāja par pārsniegto kvotas apjomu līdz pilnīgai saistību izpildei, ieturot ne vairāk par 50% no samaksas par pienu, kas pienākas ražotājam. Noteikumu projekta 26.9.apakšpunktā tiek pārņemtas Padomes Regulas Nr.1234/2007 84.panta 2.punktā noteiktās prasības, kas paredz, ja valsts kopējā piena kvota pēc izlīdzināšanas nav pārsniegta, pircējs līdz 2015. gada 1. jūlijam atmaksā ražotājam no tā iekasēto maksājumu. Šīs tabulas B ailē minētās noteikumu projekta 3.2.apakšpunkts neparedz stingrākas prasības kā šīs tabulas A ailē minētās ES tiesību akta vienības. |
| Regulas Nr.1234/2007 80. panta 3.punkts | 5.punkts | Šīs tabulas A ailē minētās ES tiesību akta vienības tiek ieviestas pilnībā | Noteikumu 29.7.apakšpunkts paredz, ka Datu centrs katram ražotājam aprēķina maksājumu par iepriekšējā 12 mēnešu periodā pārsniegto piena kvotas apjomu pēc valsts līmenī neizmantotās piena kvotas daļas proporcionālas pārdales katra ražotāja individuālajai kvotai, ja valsts kopējā piena kvota ir pārsniegta, kā arī tam jāatbilst citām regulas Nr.1234/200 80. panta prasībām. Šīs tabulas B ailē minētās noteikumu projekta 5.punkts neparedz stingrākas prasības kā šīs tabulas A ailē minētās ES tiesību akta vienības. |
| Regulas Nr.[1234/2007](http://eur-lex.europa.eu/eli/reg/2007/1234?locale=LV) 84.panta 3.punkta un Regulas (EK) Nr. 595/2004 15.panta  Regulas Nr. 595/2004 27.panta 4. un 6.punktu. | 7.punkts | Šīs tabulas A ailē minētās ES tiesību akta vienības tiek ieviestas pilnībā | Noteikumu 51.1 punkts paredz, ka Lauku atbalsta dienests no ražotāja iekasē maksājumu ievērojot Regulas Nr.[1234/2007](http://eur-lex.europa.eu/eli/reg/2007/1234?locale=LV) 84.panta 3.punkta un Regulas (EK) Nr. 595/2004 15.panta prasības, ja ražotājs nav samaksājis saskaņā ar datu centra lēmumu par pārsniegto piena kvotu. Noteikumu 51.2 paredz, ka Lauku atbalsta dienests sagatavo un iesniedz Eiropas Komisijai informāciju ievērojot Regulas Nr. 595/2004 27. panta 4. un 6.punktu. Šīs tabulas B ailē minētās noteikumu projekta 7.punkts neparedz stingrākas prasības kā šīs tabulas A ailē minētās ES tiesību akta vienības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | Regulas Nr.1234/2007 81. panta 3.punktā dotā dalībvalsts izvēle Latvijā ir izdarīta, lai piena pircēji, jau savlaicīgi var ieturēt maksājumu no piena ražotāja par pārsniegto kvotas apjomu, jo saskaņā ar normatīvajiem aktiem piena pircēja pienākums ir iekasēt maksājumus par virskvotas pienu no piena ražotājiem, kas tiem piegādā pienu, un samaksāt LAD iekasēto maksājumu. Noteikumu projekts paredz, ka piena pircējs avansa maksājumu no piena ražotāja ietur līdz pilnīgai saistību izpildei, bet ne vairāk par 50 procentiem no samaksas par pienu, kas pienākas ražotājam. Līdz ar to piena ražotājiem, kas jau šobrīd pārsniedz savu pieejamo piegādes piena kvotu būs iespēja jau savlaicīgi uzsākt soda naudas maksājuma nomaksu ar nelieliem avansa maksājumiem no piena naudas nevis samaksāt visu maksājumu uzreiz. Grozījumi ir nepieciešami, lai samazinātu risku no piena ražotājiem neiekasēt aprēķināto soda naudu par pārsniegto piena kvotu un nesamaksāt iekasēto soda naudas summu par piena kvotas pārsniegšanu Eiropas Lauksaimniecības garantiju fondam. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav | | |

|  |  |  |
| --- | --- | --- |
| 2.tabula  Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem  Pasākumi šo saistību izpildei | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību.  Vai arī norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Nav attiecināms. | Projekts šo jomu neskar. | Projekts šo jomu neskar. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. | |
| Cita informācija | Nav | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika ievietots Zemkopības ministrijas tīmekļa vietnē, un tika elektroniski nosūtīts Lauksaimnieku organizāciju sadarbības padomei, Zemnieku saeimai, Latvijas Lauksaimniecības kooperatīvu asociācijai, Latvijas piena ražotāju asociācijai, Latvijas Zemnieku federācijai un Latvijas Statūtsabiedrību asociācijai. |
| 2. | Sabiedrības līdzdalība projekta izstrādē | Latvijas Zemnieku federācija noteikumu projektu saskaņoja bez iebildumiem. Lauksaimnieku organizāciju sadarbības padome, Zemnieku saeima, un Latvijas Lauksaimniecības kooperatīvu asociācija sniegušas priekšlikumus un izteikušas komentārus par noteikumu projektu. |
| 3. | Sabiedrības līdzdalības rezultāti | Lauksaimnieku organizāciju sadarbības padomes, Zemnieku saeimas un Latvijas Lauksaimniecības kooperatīvu asociācijas iesniegtie priekšlikumi ir izvērtēti un daļēji ņemti vērā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Lauksaimniecības datu centrs, Lauku atbalsta dienests, Pārtikas Veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Saistībā ar projekta izpildi nav nepieciešams veidot jaunas, ne arī likvidēt vai reorganizēt esošas institūcijas.  Projekta izpilde neietekmēs institūcijām pieejamos cilvēkresursus. |
| 3. | Cita informācija | Nav |

Zemkopības ministrs J.Dūklavs

11.12.2014. 13:42

2898

S.Justa

67027379; Sandra.Justa@zm.gov.lv